b'\n_START_ARTICLE_\nKrtina, Dom\xc5\xbeale\n_START_SECTION_\nLega\n_START_PARAGRAPH_\nKrtina le\xc5\xbei v osrednji Sloveniji, pribli\xc5\xbeno 5\xc2\xa0km vzhodno od Dom\xc5\xbeal. Naselje se razprostira ob potokih \xc4\x8cudna in Radomlja ter je sestavljeno iz Spodnje in Zgornje Krtine ter zaselkov Dolenja vas in Veselka. Neko\xc4\x8d zamo\xc4\x8dvirjen svet je zdaj reguliran in obdelan. Jedro vasi je Zgornja Krtina pod Krtinskim hribom (357 m), medtem ko je Spodnja Krtina ob stranski cesti proti Dobu. Pod Krtinskim hribom izvira potok \xc4\x8cudna, ki se izliva v Ra\xc4\x8do. Na njegovem prisojnem pobo\xc4\x8dju so njive, v ozadju \xc5\xa1ibki gozdovi; na \xc4\x8drni barjanski zemlji so nekoliko zamo\xc4\x8dvirjeni travniki. V vasi je zgrajen cestni priklju\xc4\x8dek na avtocesto A1 in ob njem naselje hi\xc5\xa1, zgrajenih leta 2005.\n_START_SECTION_\nZgodovina\n_START_PARAGRAPH_\nNa Krtinskem hribu stoji triladijska, s petimi pari stebrov deljena, gotska podru\xc5\xbeni\xc4\x8dna cerkev svetega Lenarta, ki nima prezbiterija in je ravno zaklju\xc4\x8dena. O prvotni cerkvi, ki je bila postavljena \xc5\xbee zelo zgodaj ni podatkov, drugo, posve\xc4\x8deno 1458 so 1471 po\xc5\xbegali Turki. Sedanja cerkev je bila postavljena pred letom 1500. Obnovljeno stavbo so obdali s taborskim obzidjem, ki je imelo 4 obrambne stolpe. \xc4\x8cez jarek je dr\xc5\xbeal dvi\xc5\xbeni most. Leta 1863 so stolpe podrli in obzidje zni\xc5\xbeali, zakristija je bila prizidana 1748 ostala stavba pa je bila v prenovljena od leta 1886 do 1897. Samostojen zvonik je podoben trdnjavskemu stolpu. V njem so tur\xc5\xa1ka vrata iz nekdanjega vhodnega stolpa._NEWLINE_Na vrhu Krtinskega hriba so odkopali prazgodovinske predmete. Razvaline, leta 1641 zgrajenega dvorca Veselka, so leta 1967 podrli._NEWLINE_Pri gradnji avtoceste v letih 1998 in 1999 so na\xc5\xa1li tudi \xc5\xa1tevilne arheolo\xc5\xa1ke artefakte.'